
LIETUVOS RESPUBLIKOS VYRIAUSYBĖ

NUTARIMAS
DĖL LIETUVOS RESPUBLIKOS VYRIAUSYBĖS 2002 M. LIEPOS 12 D. NUTARIMO NR. 1125 „DĖL KARINĖS MEDICINOS EKSPERTIZĖS NUOSTATŲ PATVIRTINIMO“ 
PAKEITIMO

Nr. 
Vilnius


Lietuvos Respublikos Vyriausybė nutaria:
Pakeisti Karinės medicinos ekspertizės nuostatų, patvirtintų Lietuvos Respublikos Vyriausybės 2002 m. liepos 12 d. nutarimu Nr. 1125 „Dėl Karinės medicinos ekspertizės nuostatų patvirtinimo“,  46 punktą ir jį išdėstyti taip:
„46. Asmens duomenys, renkami įgyvendinant Nuostatus, tvarkomi sveikatos tikrinimo, atrankos pagal sveikatos būklę, sveikatos sutrikimo sunkumo laipsnio nustatymo ir krašto apsaugos sistemos institucijų ir įstaigų vidaus administravimo tikslais. Įgyvendinant Nuostatus (išskyrus kai asmens duomenis tvarko kitos sveikatos priežiūros įstaigos), 1 punkte nurodytų asmenų (išskyrus šaulių, nestojančių į kovinius būrius) asmens duomenys tvarkomi nacionalinio saugumo ir gynybos tikslais, siekiant tikrinti šių asmenų sveikatą, nustatant jų tinkamumą tarnybai, taip pat nustatyti sveikatos sutrikimo sunkumo laipsnį, vadovaujantis Lietuvos Respublikos asmens duomenų, tvarkomų nusikalstamų veikų prevencijos, tyrimo, atskleidimo ar baudžiamojo persekiojimo už jas, bausmių vykdymo arba nacionalinio saugumo ar gynybos tikslais, teisinės apsaugos įstatymu ir atitinkamai Lietuvos Respublikos krašto apsaugos sistemos organizavimo ir karo tarnybos įstatymu, Lietuvos Respublikos karo prievolės įstatymu, Lietuvos Respublikos žvalgybos įstatymu, Lietuvos Respublikos Lietuvos šaulių sąjungos įstatymu. 
Šaulių, nestojančių į kovinius būrius, asmens duomenys yra tvarkomi sveikatos tikrinimo, sveikatos sutrikimo sunkumo laipsnio nustatymo tikslais,  vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir Lietuvos Respublikos asmens duomenų teisinės apsaugos įstatymu.
Įgyvendindamos Nuostatus, kitos sveikatos priežiūros įstaigos asmens duomenis tvarko asmens sveikatos tikrinimo tikslais, vadovaudamosi Reglamentu (ES) 2016/679 ir Asmens duomenų teisinės apsaugos įstatymu.
Nuostatuose nurodyti dokumentai saugomi Lietuvos vyriausiojo archyvaro nustatyta tvarka ir terminais. Informacija apie asmens duomenų tvarkymą krašto apsaugos sistemoje pateikiama krašto apsaugos ministro tvirtinamose asmens duomenų tvarkymo ir duomenų subjektų teisių įgyvendinimo taisyklėse ir Krašto apsaugos ministerijos interneto svetainėje www.kam.lt.“

